A BIZOTTSÁG 389/2007/EK RENDELETE
(2007. április 11.)
a borpiac közös szervezéséről szóló 1493/1999/EK rendelet végrehajtása egyes részletes szabályainak megállapításáról, valamint a borászati eljárások és kezelések közösségi kódexének létrehozásáról szóló 1622/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 46. cikke (1) bekezdének b) pontjára,
mivel:
(1)
Az 1622/2000/EK bizottsági rendelet (2) feltételeket állapít meg azoknak az anyagoknak a felhasználására vonatkozóan, amelyek alkalmazását az 1493/1999/EK rendelet megengedi. A IXa. melléklet előírja többek között azt, hogy a dimetil-dikarbonát felhasználására kizárólag a palackozás előtt kerülhet sor. A „palackozás” („embouteillage”) szó különböző nyelvi változatai, valamint a szó jelentéstartalmát illetően bizonyos nyelvek esetében fennálló különbségek a kérdéses rendelkezés alkalmazási körének eltérő értelmezéseihez vezettek a gazdasági szereplők és az ellenőrzésért felelős hatóságok körében.
(2)
Az egyes borászati termékek leírása, jelölése, kiszerelése és oltalma tekintetében az 1493/1999/EK tanácsi rendelet alkalmazására vonatkozó egyes szabályok megállapításáról szóló, 2002. április 29-i 753/2002/EK bizottsági rendelet (3) 7. cikke meghatározza, hogy a rendelet alkalmazásában mi értendő a „palackozás” szó alatt.
(3)
A dimetil-dikarbonát felhasználására vonatkozó előírások egységes értelmezésének biztosítása érdekében helyénvaló a „palackozás” szónak a 753/2002/EK rendeletben megadott fogalommeghatározását alkalmazni, és ezt a fogalommeghatározást venni alapul az 1622/2000/EK rendeletben szereplő előírások egyértelművé tétele céljából. Következésképpen indokolt módosítani az 1622/2000/EK rendelet IXa. mellékletét.
(4)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1622/2000/EK rendelet IXa. mellékletében a második bekezdés első francia bekezdésének helyébe a következő szöveg lép:
„-
A hozzáadásra kizárólag rövid idővel a palackozás előtt kerülhet sor; palackozás alatt az érintett termék kereskedelmi forgalomba bocsátás céljából 60 litert meg nem haladó térfogatú tartályokba történő töltése értendő.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. április 11-én.